Վերջերս ՀՀ Ընտրական օրենսգրքում ԶԼՄ-ների գործունեությանը վերաբերող կարգավորումների բարելավման վերաբերյալ քննարկման ժամանակ մեր գործընկերներից մեկը բողոքեց, թե ընտրությունների շրջանում լիքը նոր կայքեր են բացվում, որոնց ծագումն անհայտ է և առաջարկեց ընտրությունների լուսաբանման հավատարմագրում իրականացնելիս տարբերակել «գրանցված» և «չգրանցված» լրատվամիջոցները (ձևակերպումն իրենն է – Մ. Հ)։ Ստիպված եղանք հիշեցնել, որ «Զանգվածային լրատվության մասին» ՀՀ օրենքի 4-րդ հոդվածի համաձայն «Լրատվության միջոցները թողարկվում և տարածվում են առանց նախնական կամ ընթացիկ պետական գրանցման, լիցենզավորման, պետական կամ որևէ այլ մարմնում հայտարարագրման կամ որևէ մարմնի ծանուցման»: Այսինքն՝ «գրանցված» և «չգրանցված» լրատվամիջոց հասկացություններ մեզանում գոյություն չունեն։